খোঁজ নিয়ে জানা যায়, এই সেবাকেন্দ্র থেকে ধনী-গরিব সবাই সেবা নিতে পারবে। প্রতিদিন ২৫ জন অতি দরিদ্র (অর্থ পরিশোধ করতে অসমর্থ শ্রেণি) রোগীকে বিনামূল্যে ডায়ালাইসিস করা হবে। দরিদ্র ৩০০ রোগী প্রতিদিন এক হাজার ১০০ টাকায় ডায়ালাইসিস করতে পারবেন। এখান থেকে এ শ্রেণির রোগীরা মাত্র ৭৫ হাজার টাকায় কিডনি প্রতিস্থাপন করাতে পারবেন। অতি দরিদ্ররা বিনামূল্যে কিডনি প্রতিস্থাপনেরও সুযোগ পাবেন। মধ্যবিত্ত শ্রেণির ১৫০ জন ডায়ালাইসিস করাতে পারবেন ১ হাজার ৫০০ টাকায় এবং তাদের কিডনি প্রতিস্থাপন করাতে পারবেন দেড় লাখ টাকায়। এছাড়াও ধনী/উচ্চবিত্ত শ্রেণির ২৫ জন তিন হাজার টাকায় অথবা ইচ্ছামতো দানও করতে পারবেন ডায়ালাইসিস করাতে। এ শ্রেণির লোকজন আড়াই লাখ টাকায় কিডনিও প্রতিস্থাপন করাতে পারবেন।